በአበባ ልማት ለሚሰማሩ ባለሀብቶች ሶስት ሺህ ሄክታር መሬት ተዘጋጀ
በአበባ ልማት ለሚሰማሩ ባለሀብቶች ሶስት ሺህ ሄክታር  መሬት ማዘጋጀቱን የኢትዮጵያ ሆርቲካልቸርና የግብርና ኢንቨስትመንት ባለስልጣን አስታወቀ።የባለስልጣኑ ምክትል ዋና ስራ አስፈጻሚ ዶክተር አዱኛ ደበላ እንደገለጹት በባለሙያዎች የመሬት ተስማሚነት ጥናት በማድረግ በአበባ ልማት ለሚሰማሩ ባለሀብቶች  የመሬት ዝግጅቱ ተጠናቋል።በዚሁ በተዘጋጀው መሬት ላይ መዋዕለ ነዋያቸውን ለማፍሰስና በአበባ ልማት ዘርፍ ለመሳተፍ  የተለያዩ የውጭ አገራት ባለሃብቶት በኤምባሲዎቻቸው በኩል እና በአካል በመገኝት ጥያቄ ማቅረባቸውንም ነው የተናገሩት።በዚሁ ዘርፍ ለመሳተፍና በራሳቸው ገንዘብ መንቀሳቀስ ለሚፈልጉ ባለሃብቶች መንግስት ቅድሚያ እንደሚሰጣቸውም ገልጸዋል።በዘርፉ መሰማራት የሚፈልጉና ተሞክሮ ኖሯቸው በቂ ገንዘብ ለሌላቸው የውጭ ባለሀብቶች 30 በመቶውን ገንዘብ ካቀረቡ ቀሪውን 70 በመቶ ከኢትዮጵያ ልማት ባንክ በብድር ማግኘት የሚችሉበት ሁኔታም ተመቻችቷል ነው ያሉት።በአሁኑ ወቅት የአገር ውስጥ ባለሃብቶች በዘርፉ መሰማራት ቢፈልጉ የተሻለ ማበረታቻ እንደሚደረግላቸው አመልክተው  25 በመቶ ገንዘብ ቢያቀርቡ ቀሪውን በብድር እንዲያገኙ ይደረጋል ብለዋል።በቀጣዩ በጀት አመት የአበባ ልማት ዘርፉን ጨምሮ ከሆርቲካልቸር ልማት 433 ሚሊዮን ዶላር ገቢ ለማግኘት መታቀዱን ገልጸዋል።በ2000 ዓ.ም ለአበባ ልማት ተሰጥቶ ከነበረው 1 ሺህ 500 ሄክታር መሬት ውስጥ ከ 80 እስከ 90 በመቶ የሚሆነው መልማቱንም አስታውሰዋል።የሆርቲካልቸር ዘርፍ የአበባ ልማት ብቻ እንዳልሆነ ጠቅሰው የአገር ውስጥም ሆኑ የውጭ ባለሀብቶች በተመሳሳይ በአትክልትና በፍራፍሬ ዘርፍ እንዲሰማሩ ጠይቀዋል።በኢትዮጵያ በሆርቲካልቸር ልማት የአገር ውስጥ ባለሃብቶች 26 በመቶ፣የውጭ ባለሃብቶች 65 በመቶና የተቀረው ድርሻ በሽርክና የሚካሔድ መሆኑን ከኢትዮጵያ ሆርቲካልቸርና ግብርና ኢንቨስትመንት ባለስልጣን ያገኘነው መረጃ ያሳያል።በኢትዮጵያ የሆርቲካልቸር ምርቶች ከ80 በመቶ በላይ የሚሆነው ለአውሮፓ ገበያ የሚቀርብ ሲሆን ሰሜን አሜሪካ፣ መካከለኛው ምስራቅ፣ ሩቅ ምስራቅና አፍሪካ ሌሎች የገበያ መዳረሻዎች ናቸው።( ኢዜአ) 